ಶಂಕರ್ ನಾಗ್ ಜೊತೆಗಿನ ಉತ್ಸವ್ ದಿನಗಳನ್ನು ನೆನೆದ ಬಾಲಿವುಡ್ ನಟಿ ಕನ್ನಡ ಚಿತ್ರರಂಗದ ಕಣ್ಮಣಿ ಶಂಕರ್ ನಾಗ್ ಇನ್ನು ನಮ್ಮೊಂದಿಗೆ ಇಲ್ಲ. ಆದರೆ ಅವರನ್ನು ಪ್ರತಿಯೊಂದು ದಿನವೂ ಒಬ್ಬರಲ್ಲ ಒಬ್ಬರು ನೆನೆಯುತ್ತಲೇ ಇರುತ್ತಾರೆ. ಹೀಗೆ ಪೀಠಿಕೆ ಹಾಕಲು ಕಾರಣ ಬಾಲಿವುಡ್ ನಟಿ ನೀನಾ ಗುಪ್ತಾ ಉತ್ಸವ್ ದಿನಗಳ ವೇಳೆ ಕಳೆದ ದಿನಗಳನ್ನು ನೆನಪಿಸಿಕೊಂಡಿರುವುದು! ಹೌದು, ಉತ್ಸವ್ ಚಿತ್ರದಲ್ಲಿ ಶಂಕರ್ ನಾಗ್ ಜೊತೆ ನಟಿಸಿದ್ದ ಚಿತ್ರವೊಂದನ್ನು ಪೋಸ್ಟ್ ಮಾಡಿರುವ ನೀನಾ ಗುಪ್ತಾ, ನಿಮ್ಮನ್ನು ತುಂಬಾ ಮಿಸ್ ಮಾಡಿಕೊಳ್ತಿದ್ದೀನಿ. ನೀನು ನಮ್ಮನ್ನು ಬೇಗನೆ ಬಿಟ್ಟು ಹೋದೆ ಎಂದು ನೆನಪಿಸಿಕೊಂಡಿದ್ದಾರೆ. ಈ ಚಿತ್ರದಲ್ಲಿ ಸ್ಟಾರ್ ಗಳ ದಂಡೇ ಇದ್ದು, ನೀನಾ ಗುಪ್ತ, ಶಂಕರ್ ನಾಗ್ ಅಲ್ಲದೇ ರೇಖಾ, ಅಮ್ಜದ್ ಖಾನ್, ಅನುರಾಧ ಪಟೇಲ್ ಮತ್ತು ಶೇಖರ್ ಸುಮನ್ ನಟಿಸಿದ್ದರು. 1984ರಲ್ಲಿ ಮೊದಲ ಬಾರಿ ಶಂಕರ್ ನಾಗ್ ಅವರನ್ನು ಭೇಟಿ ಮಾಡಿದೆ. ಅದು ಉತ್ಸವ್ ಚಿತ್ರದ ಸೆಟ್ ನಲ್ಲಿ. ಗಿರೀಶ್ ಕಾರ್ನಾಡ್ ನಿರ್ದೇಶನದ ಈ ಚಿತ್ರದಲ್ಲಿ ಶಂಕರ್ ನಾಗ್ ಅವರ ನಟನೆ ಬಗ್ಗೆ ಪ್ರಸ್ತಾಪ ಆಗುತ್ತಿತ್ತು. ಮೊದಲ ಶೂಟ್ ವೇಳೆ ನಾವಿಬ್ಬರು ಸ್ನೇಹಿತರೂ ಆಗಿರಲಿಲ್ಲ. ಆದರೆ ನಂತರ ಅವರ ಜೊತೆ ನಟಿಸುವಾಗ ಕಂಫರ್ಟ್ ಎನಿಸಿತು. ಲವ್ ಸೀನ್ ಮಾಡುವಾಗ ಅಪರಿಚಿತರ ಜೊತೆ ಮಾಡುವಾಗ ಕಷ್ಟ ಆಗುತ್ತದೆ. ಆದರೆ ಒಳ್ಳೆಯ ಸ್ನೇಹಿತರ ಜೊತೆ ಈ ದೃಶ್ಯ ಮಾಡುವಾಗ ಒಳ್ಳೆಯ ಅನುಭವ ತರುತ್ತದೆ. ಅಲ್ಲದೇ ಯಾವುದೇ ಕಿರಿಕಿರಿ ಅನಿಸುವುದಿಲ್ಲ. ಅದಾಗಲೇ ಶಂಕರ್ ನಾಗ್ ಸ್ಟಾರ್ ನಟರಾಗಿದ್ದರು. ಆದರೆ ಅವರೆಂದು ಸ್ಟಾರ್ ಗಿರಿಯನ್ನು ಇತರರ ಮೇಲೆ ಹೇರುತ್ತಿರಲಿಲ್ಲ. ಬದಲಾಗಿ ಗೆಳೆಯರ ಗೆಳೆಯನಾಗಿ ಜೊತೆಗಿರುತ್ತಿದ್ದರು. ನಾವಿಬ್ಬರು ಒಳ್ಳೆಯ ತುಂಬಾ ಆತ್ಮೀಯ ಸ್ನೇಹಿತರಾಗಿದ್ದೆವು ಎಂದು ಹೇಳಿಕೊಳ್ಳಲು ಹೆಮ್ಮೆ ಎನಿಸುತ್ತದೆ ಎಂದು ನೀನಾ ಗುಪ್ತಾ ಹೇಳಿಕೊಂಡಿದ್ದಾರೆ.